 Wasiir Maxamed Kaahin waxa uu arrimahaa kaga hadlay waraysi gaar ah oo uu xafiiskiisa ku siiyay wargayska Dawan, ugu horrayn wasiirka oo ka jawaabayay suaal laga waydiiyay socdaalka weftiga baarlamaanka Ingiriiska ka socday oo dhawaan dalka yimi iyo waxyaabihii ay ka wada hadleen, ayaa yidhi mudaneyaasha baarlamaanka Ingiriisku muddo badan ayay Somaliland socdaalo ku imanayeen, laakiin doorkan way ka duwanayd oo waxay ahayd markii xildhibaano tirada intaa leegi ay booqasho ku yimaadaan Somaliland, waxa kale oo ay kaga duwanayd safardii hore waxaa doorkan ku jiray xildhibaano codweyn oo muddakar ah ka hela dadka degen magaalada Kaardif oo ay ku dhaqan yihiin dad badan oo asal ahaan reer Somalilad ah oo uu codkooda ku soo baxay, markaa markii ay yimaadeen weftigan ingiriiku waxay socdaalo ku tageen deegaano badan oo dalka ka midah, waxaanay indhooda ku arkeen xaqiiqada taalla Somaliland, waxaanan xog buuxa ka siinnay qarannimada Somaliland iyo siday dadkeedu u dhisteen ee ay u qabsadeen lix doorasho oo dimuquraadi ah oo ay sadex kamid ahi yihiin doorasho Madaxtooyo, waxaanay noqdeen iyaga oo ku qanacsan halka ay Somaliland marayso in ay tahay mid ay u dhammaystiran tahay dawladnimadu oo booliskeedii, garsoorkeedii, sharci dejinteedii iyo fulinteeduba ay shaqaynayaan. 